Pedryn drycin Leach

Aderyn a rhywogaeth o adar yw Pedryn drycin Leach a adnabyddir hefyd gyda'i enw gwyddonol Oceanodroma leucorhoa; yr enw Saesneg arno yw Leach's storm petrel. Mae'n perthyn i deulu'r Pedrynnod sydd yn urdd y Procellariformes. Dyma aderyn sydd i'w gael yng ngwledydd Prydain ac mae i'w ganfod yng Nghymru. Talfyrir yr enw Lladin yn aml yn O. leucorhoa, sef enw'r rhywogaeth. Mae'r rhywogaeth hon i'w chanfod yng Ngogledd America, Ewrop, Affrica ac Awstralia. Fe'i gwelir ar arfordir Cymru hefyd. Fe'i ceir yn aml ar lan y môr. Mae'n nythu ar ynysoedd yn rhannau gogleddol Cefnfor Iwerydd a'r Cefnfor Tawel, fel rheol gannoedd neu filoedd o adar gyda'i gilydd. Ceir y nifer fwyaf yn nythu ar Ynys Baccalieu yn nwyrain Canada, lle mae tua 3 miliwn o barau. Mae'n nythu mewn tyllau yn y ddaear neu agen mewn craig, ac yn dodwy un ŵy yn unig. Dim ond yn y nos y mae'n dod at y nyth, er mwyn osgoi gwylanod ac adar ysglyfaethus. Mae'n aderyn ychydig yn fwy na'r Pedryn drycin, ac mae'r fforch yn y gynffon yn gymorth i'w wahaniaethu oddi wrth y rhywogaeth yma. Nid yw'n nythu o gwmpas arfordir Cymru, ond gellir gweld cryn nifer yn yr hydref oddi ar yr arfordir gogleddol ambell flwyddyn, pan mae'r adar yn symud tua'r de.